Elveția a oprit negocierile cu Uniunea Europeană. Blocul comunitar "regretă" decizia.
Preşedintele Elveţiei, Guy Parmelin, a anunţat, miercuri, oprirea negocierilor privind un acord-cadru pentru participarea la piaţa internă a Uniunii Europene. Uniunea Europeană consideră această decizie ca fiind una regretabilă. "Acest acord urma să fie baza pentru consolidarea şi modernizarea relaţiilor noastre", a transmis blocul comunitar european.
Preşedintele Elveţiei, Guy Parmelin, a anunţat, miercuri, oprirea negocierilor privind un acord-cadru pentru participarea la piaţa internă a Uniunii Europene, o decizie considerată regretabilă de către Comisia Europeană.După şapte ani de la începerea discuţiilor, Elveţia a anunţat miercuri decizia de retragere din negocieri."Consiliul Federal elveţian a decis că negocierile cu Uniunea Europeană în trei domenii nu au generat soluţiile necesare. Consiliul Federal elveţian a decis oprirea negocierilor", a comunicat preşedintele Guy Parmelin, potrivit site-ului Tagesschau.de.Negocierile se referă în principal la omogenizarea cadrului juridic pentru participarea Elveţiei la piaţa internă a Uniunii Europene şi la instituirea unui mecanism de soluţionare a disensiunilor.Retragerea din negocieri riscă să afecteze cooperarea între Elveţia şi Uniunea Europeană. Elveţia nu este membră a Uniunii Europene, dar are o serie de acorduri comerciale bilaterale care permit accesul pe piaţa comunitară.Elveţia face parte din Asociaţia Europeană pentru Comerţ Liber (EFTA) şi participă la Spaţiul de liberă circulaţie Schengen.Comisia Europeană a exprimat regret pentru decizia Administraţiei de la Berna."Luăm act cu regret de hotărârea unilaterală a Consiliului Federal elveţian de a pune capăt negocierilor privind acordul-cadru UE-Elveţia. Acest acord urma să fie baza pentru consolidarea şi modernizarea relaţiilor noastre", a transmis Comisia Europeană.